OBRAZLOŽENJE

U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost („Direktive o PDV-u”) Vijeće, odlučujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.

Dopisom koji je Komisija zaprimila 18. veljače 2022. Poljska je zatražila produljenje odstupanja od članka 26. stavka 1. točke (a) i članka 168. Direktive o PDV-u a) kako bi nastavila ograničavati pravo na odbitak ulaznog PDV-a na kupnju, stjecanje unutar Zajednice, uvoz, najam i leasing motornih vozila koja se ne upotrebljavaju isključivo u poslovne svrhe, te troškove povezane s tim motornim vozilima na 50 % i b) kako se u slučaju kad vozila obuhvaćena prethodno navedenim ograničenjem prava na odbitak ulaznog PDV-a upotrebljava porezni obveznik ili njegov zaposlenik u svrhe koje nisu poslovna djelatnost poreznog obveznika to ne bi smatralo isporukom usluga uz naknadu.

U skladu s člankom 395. stavkom 2. Direktive o PDV-u Komisija je dopisom od 15. ožujka 2022. obavijestila druge države članice o zahtjevu Poljske. Komisija je dopisom od 16. ožujka 2022. obavijestila Poljsku da ima sve informacije koje smatra potrebnima za procjenu zahtjeva.

1.KONTEKST PRIJEDLOGA

•Razlozi i ciljevi prijedloga

Provođenje inspekcija kako bi se utvrdilo u kojoj se mjeri vozila upotrebljavaju u poslovne svrhe i druge svrhe (posebno u privatne svrhe koje nisu povezane s poslovanjem) stvorilo bi znatne poteškoće i opterećenja za porezna tijela i porezne obveznike te bi moglo dovesti do dugotrajnih i skupih sporova za obje strane. U praksi je ponekad čak nemoguće provjeriti stvarnu podjelu upotrebe vozila, što može dovesti do prijevara povezanih s PDV-om ili pokušaja prijevare (kao što je nepouzdano vođenje evidencije), a time i do smanjenja poreznih prihoda. Zbog broja vozila koja se koriste u mješovite svrhe utaja poreza mogla bi biti znatna.

Osim toga, u Poljskoj dominiraju mala poduzeća s malim prometom (takozvana mikropoduzeća), koja su često poduzeća u vlasništvu jedne osobe ili poduzeća koja zapošljavaju samo nekoliko radnika. To su često obiteljska poduzeća. U tako malim poduzećima imovina poduzeća i privatna imovina osoba koje obavljaju poslovnu djelatnost često nisu jasno odvojene. U takvim je slučajevima razlikovanje između privatne i poslovne upotrebe motornih vozila iznimno teško i zahtijevalo bi nerazmjerno velike izdatke, uključujući izdatke povezane s potrebnim održavanjem detaljne dokumentacije.

Primjena zatraženih posebnih mjera dovodi do smanjenja administrativnog opterećenja i troškova za poduzetnike. Porezni obveznici ne moraju ispuniti niz opterećujućih obveza dokumentiranja i izvješćivanja (npr. obveza održavanja takozvanih podataka o kilometrima, tj. detaljnog popisa kilometara prijeđenih prilikom obavljanja poslovne djelatnosti, i izvješćivanja porezne uprave o njima), koje bi ponekad mogle predstavljati nerazmjerno administrativno opterećenje.

Poduzeća se općenito slažu s pravilima o odbitku koja proizlaze iz zatraženog odstupanja. Mjere donesene Provedbenom odlukom 2013/805/EU smatraju se zadovoljavajućim kompromisom između prihvaćenih pravila i skupog, dugotrajnog i nedjelotvornog vođenja evidencije kojima se dokazuje stvarna upotreba vozila za poslovne djelatnosti. Prihvaćanje pojednostavnjenja koja proizlaze iz odstupanja od općih pravila može se dokazati činjenicom da su porezni obveznici prihvatili takva pravila za gotovo 90 % upotrebljavanih vozila.